Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 304/11/5505	Liptovský Mikuláš, 20.3.2012
EEČ : 2-39-84-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezistené
Skutková veta:
Od 1. 10. 2010 do 29. 2. 2012, s výnimkou mesiacov jún, august, október 2011, kedy spolu zaplatil na výživnom 250,- €, neplatil výživné na svoju maloletú dcéru XXXXX, nar. XXXXX hoci bol živnostník, živnosť zrušil, nezabezpečil si dostatok finančných prostriedkov na platenie výživného, ktoré mu bolo určené rozsudkom Okresného súdu XXXXX sp. zn. XXXXX, vo výške 30% zo sumy životného minima na nezaopatrené neplnoleté dieťa určeného zákonom č. 601/2003 Z. z. v spojení s § 62 ods. 3 zákona o rodine do rúk matky XXXXX, toho času bytom XXXXX okres XXXXX a tak za uvedené obdobie dlhoval na výživnom najmenej 186,42 €.
Právna veta:
lebo zanikla trestnosť činu
Odôvodnenie:
	Poverený príslušník OO PZ v Liptovskom Mikuláši uznesením ORP-XXXXX začal podľa § 199 ods. 1 Tr. poriadku trestné stíhanie a súčasne podľa § 206 ods. 1 Tr. poriadku vzniesol obvinenie XXXXX za prečin zanedbania povinnej výživy podľa § 207 ods. 1 Tr. zákona pre skutok uvedené vo výrokovej časti tohto uznesenia. 
	Obvinený XXXXX ku skutku, ktorý sa mu kladie za vinu uviedol, že je pravda, že výživné na dcéru XXXXX neplatil, lebo nemal dostatok finančných prostriedkov a od roku 2009 je nezamestnaný, pretože nemal prácu, v decembri 2009 živnosť zrušil. Potom bol zamestnaný u živnostníka XXXXX a v súčasnej dobe je vedený v evidencii uchádzačov o zamestnanie a poberá dávky v hmotnej núdzi. Výživné zaplatil vtedy, keď bol zamestnaný a to v mesiacoch jún a august 2011, kedy zaplatil po 100,- € mesačne a v októbri 2011 zaplatil 50,- € mesačne. Na telefonickú výzvu prokurátora obvinený dňa 19. 3. 2011 zaplatil na výživnom 212,42 €, čím zaplatil celý dlh na výživnom.
	Svedkyňa XXXXX uviedla, že obvinený jej neplatí výživné na dcéru od 1. 10. 2010, pričom zaplatil poštovou poukážkou len v júni 2011 výživné vo výške 100,- €, potom zaplatil v auguste 2011 100,- € a v októbri 2011 50,- €. Dcéra núdzou netrpí, pretože jej vypomáha rodina a od mája 2011 je jej vyplácané náhradné výživné. 
	Z rozsudku Okresného súdu Lipt. Mikuláši XXXXX zo dňa 26. 4. 2010 vyplýva, že obvinený bol zaviazaný prispievať na mal. XXXXX sumou minimálneho výživného mesačne, t. j. 30% zo živnotného minima na nezaopatrené neplnoleté dieťa určeného zákonom č. 601/2003 Z. z. v spojení s § 62 ods. 3 zákona o rodine vždy do 15. dňa toho ktorého mesiaca vopred k rukám matky.
	Prečinu zanedbania povinnej výživy podľa § 207 ods. 1 Tr. zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného. 
	Podľa § 86 písm. a/ Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Obvinený XXXXX za obdobie od 1. 10. 2010 do dnešného dňa mal uhradiť na výživnom spolu 462,42 €, pričom v júni 2011 uhradil 100,- €, v auguste 2011 100,- €, v októbri 2011 50,- € a 19. 3. 2012 212,42 €, čím uhradil na výživnom celý dlh a keďže neplatenie výživného nemalo na jeho dcéru trvalo nepriaznivé následky, rozhodla som tak, ako je uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Chovančíková
prokurátorka